Eelmisel aastal ÜRO Peaassambleel kutsus USA president Barack Obama riikide valitsusi üles pühenduma  avatud valitsemise edendamisele kasutades uue tehnoloogia võimalusi. Avatud valitsemise keskseteks märksõnadeks on valitsemise läbipaistvus, aruandekohustuslikkus ja kaasamine. Sellele üleskutsele konkreetsema sisu andmiseks moodustus 9 riigist ja 9 valitsusvälisest organisatsioonist koosnev initsiatiivgrupp, kelle töö tulemusena valmib deklaratsioon avatud valitsemise põhimõtetest. See kavatsetakse allkirjastada käesoleva aasta septembris ÜRO Peaasssamblee käigus käivitades sellega rahvusvahelise avatud  valitsemise partnerluse (Open Goverment Partnership-OGP). Initsiatiiviga kutsutakse järgneva poole aasta vältel liituma kõiki valitsusi, kes on valmis konkreetseteks tegudeks avatud valitsemise põhimõtete rakendamisel. Kuigi Eesti initsiatiivgruppi ei kuulu, on meil võimalik protsessiga liituda, kui tahame Eesti e-riigi ehitamise kogemust ja pingutusi rahvusvahelisel tasandil toimuvaga sidestada. 12. juulil toimub Washingtonis OGP-d ettevalmistav konverents, kuhu Eestist on kutsutud Liia Hänni e-Riigi Akadeemiast.